ORDE do 27 de abril de 2009 sobre delegación de competencias na secretaria xeral da Consellería de Presidencia, Administracións Publicas e Xustiza.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 29/04/2009

Coa finalidade de axilizar a tramitación dos procedementos administrativos atribuídos ao titular da Consellería de Presidencia, Administracións Públicas e Xustiza, con plena garantía dos principios que rexen a activade das administracións públicas, cómpre dispoñer a delegación de competencias na secretaria xeral da consellería.
Esta fórmula de delegación de competencias, efectuada co debido respecto ás garantías xurídicas que a tutela dos intereses públicos exixe, permite axilizar a actividade administrativa que beneficia tanto a Administración como a cidadanía.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, de normas reguladoras da Xunta e da súa Presidencia, o artigo 72.4º do Decreto legislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e demais disposicións de xeral aplicación,
DISPOÑO:
Artigo 1º
Deléganse na secretaria xeral as seguintes competencias:
a) O despacho e resolución daqueles expedientes e asuntos de índole administrativa que lle estean atribuídos ao titular da consellería.
b) Autorizar e dispoñer os gastos xerais dos servizos da Consellería de Presidencia, Administracións Públicas e Xustiza, así como o seu compromiso e liquidación, ata o límite dos créditos autorizados e non reservados á aprobación do Consello da Xunta de Galicia, solicitando da Consellería de Facenda a ordenación dos pagamentos.
c) As funcións que como órgano de contratación son atribuídas ao titular da consellería pola legislación vixente.
d) A designación das comisións de servizos, con dereito a indemnización, prevista no artigo 4 do Decreto 144/2001, do 7 de xuño, de todo o persoal dependente orgánicamente da Consellería de Presidencia, Administracións Públicas e Xustiza, agás as que correspondan ás delegacións territoriais.
e) As facultades que lle corresponden ao conselleiro en materia de personal, agás as reservadas legalmente á competencia exclusiva daquel.
f) Dispoñer de canto atinxe ao réxime interno da consellería cando non sexa competencia do conselleiro ou doutra dirección xeral.
Artigo 2º
As resolucións administrativas que se adopten facendo uso das delegacións contidas nesta orde farán constar expresamente esta circunstancia e considéranse ditadas polo órgano delegante.
Artigo 3º
En calquera momento, o conselleiro poderá reclamar para si o exercicio das competencias que son delegadas por esta orde, das cales quedan excluídos, en todo caso, os supostos previstos no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e no artigo 42.2º da Lei 1/1983, do 22 de febreiro, de normas reguladoras da Xunta e da súa Presidencia.
Disposición derrogatoria
Queda derrogada a orde da Consellería de Presidencia, Administracións Públicas e Xustiza do 11 de agosto de 2005 e cantas disposicións de igual ou inferior rango se opoñan ao establecido nesta orde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 27 de abril de 2009.
Alfonso Rueda Valenzuela
Conselleiro de Presidencia, Administracións
Públicas e Xustiza